LT Europos Sąjungos oficialusis leidinys C 74/11

Pakeitimo paraiškos paskelbimas pagal 2012 m. lapkričio 21 d. Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 74/10)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (EB) Nr. 1151/2012 51 straipsnį (1).

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„ABONDANCE“

EB Nr. FR-PDO-0117–01088–7.12.2012

SGN ( ) SKVN ( X )

1. Keičiamos produkto specifikacijos dalys

—

☐

—

☒

—

☐

—

☒

—

☒

—

☐

—

☒

—

☒

—

☒

2. Pakeitimo (-ų) pobūdis

—

☐

—

☒

—

☐

—

☐

3. Pakeitimas (-ai)

3.1. 2 dalies „Produkto aprašymas“ pakeitimas

Paaiškinama, kad Abondance minkštimas yra slėgtas; ši detalė nebuvo įtraukta į SKVN registravimo dokumentus.

Siekiant sugrupuoti visus sūrio deskriptorius, duomenys, susiję su sūrio gaminimu iš žalio nenugriebto karvės pieno, į kurį dedama šliužo fermento, ir su sūrio žievės išvaizda, anksčiau buvę skyriuje „Gamybos būdas“ (raukšlėta išvaizda, spalva – nuo aukso geltonumo iki rudos), buvo perkelti į skyrių „Produkto aprašymas“.

Taip pat patikslinta, kokia yra sūrio forma (plokščias cilindras).

Išbrauktas sūrio skersmens parametras, nes dėl plokščio cilindro sūrio galvos, jos aukščio ir svorio sūrio forma yra ir taip aiški.

Sūrio svorio vertės apatinė riba sumažinta nuo 7 iki 6 kg tam, kad būtų labiau atsižvelgta į sūrių formos kaitą, priklausančią nuo metų laiko ir nuo ūkininkų laikomų nedidelių bandų. Toks pakeitimas taip pat siejasi su minimalaus brandinimo laikotarpio pailginimu.

Kad atliekant organoleptinius tyrimus galimų įtrūkimų buvimas būtų reglamentuotas, nurodyta, kad sūryje gali būti keli ploni įtrūkimai.

3.2. 4 dalies „Duomenys, įrodantys, kad produktas kilęs iš geografinės vietovės“ pakeitimas

Dalis „Duomenys, įrodantys, kad produktas pagamintas geografinėje vietovėje“ buvo konsoliduota, į ją visų pirma įtraukti deklaravimo ir su produkto atsekamumu ir gamybos sąlygų priežiūra susijusių registrų tvarkymo įsipareigojimai.

Be to, ši dalis papildyta keliomis nuostatomis, susijusiomis su sūrių atsekamumui užtikrinti skirtais registrais ir deklaracijomis.

Anksčiau skyriuje „Ženklinimas etiketėmis“ buvę su sūrių identifikavimu susiję duomenys buvo perkelti į skyrių „Duomenys, įrodantys, kad produktas kilęs iš geografinės vietovės“.

Terminas „kazeino plokštelės“ buvo pakeistas terminu „identifikavimo plokštelės“. Taip tapo įmanoma naudoti maisto pramonėje naudojamas įvairios sudėties plokšteles, nebūtinai tik iš kazeino.

Žodžiai „mėlyna spalva“ buvo pakeistas žodžiais „raudona“ ir „žalia“: šios spalvos nurodo, kad sūris pagamintas pieninėje (raudona) arba ūkyje (žalia). Be to, patikslinta, kokios turi būti plokštelių formos.

Paaiškinta, kad plokštelėje turi būti įrašyti žodžiai „pagaminta ūkyje“ ir kad ant šono, šalia identifikavimo plokštelės, turi būti nurodyti pagaminimo mėnuo ir diena – kazeino skaičiais arba raidėmis ar naudojant maistinius dažus.

Taip pat patikslinta, kad „veiklos vykdytojus plokštelėmis aprūpina gamintojų grupė“ ir kad, „jei veiklos leidimas panaikinamas, gamintojas gamintojų grupei plokšteles grąžina.“ Kiekvienas gamintojas yra visateisis gamintojų grupės narys, todėl automatiškai gauna tiek identifikavimo plokštelių, kiek jam reikia.

3.3. 5 dalies „Gamybos būdo apibūdinimas“ pakeitimas

Veislės

Kad atitiktų oficialų pavadinimą, terminas „tarine“ buvo pakeistas terminu „tarentaise“, nes „tarine“ yra tik bendrinis veislės „tarentaise“ pavadinimas.

Tiksli gyvulių, sudarančių pieninių galvijų bandą (melžiamų karvių, užtrūkusių karvių ir telyčių), apibrėžtis, privaloma jų registracija galvijų registre ir leistų naudoti veislių kodų patikslinimas leidžia palengvinti su veislėmis ūkiuose susijusios nuostatos taikymo tikrinimą.

Norint padidinti tradiciškai su šiuo sūriu susijusios Abondance veislės, kurios atstovai yra puikiai prisitaikę prie vietovės reljefo ir klimato, įtaką, nustatytas minimalus Abondance veislės gyvūnų skaičius. Dėl pakeitimų, susijusių su organizaciniais dalykais pačiuose ūkiuose, ir dėl tinkamo Abondance veislės, kuri tradiciškai būdavo valdoma kolektyviai, valdymo prireikė nustatyti pereinamąjį laikotarpį ir bendram tikslui palankias taikymo taisykles. Todėl įterpta ši pastraipa:

„Iki 2012 m. gruodžio 7 d. visos gyvulių bandos, kurioms taikomas kilmės vietos nuorodos Abondance pripažinimo sertifikatas, yra sudarytos iš:

— ne mažiau kaip 35 % Abondance veislės gyvūnų iki 2015 m. gruodžio 31 d.;

— ne mažiau kaip 45 % Abondance veislės gyvūnų nuo 2016 m. sausio 1 d.

Jei šios nuostatos nesilaikoma, kiekvieno pieno gamintojo bandoje nuo 2016 m. sausio 1 d. turi būti ne mažiau kaip 45 % Abondance veislės gyvūnų.

Nuo 2012 m. gruodžio 7 d. kiekvieno kilmės vietos nuorodos Abondance pripažinimo sertifikatą pasirašiusio pieno gamintojo banda yra sudaryta iš:

— ne mažiau kaip 35 % Abondance veislės gyvūnų iki 2015 m. gruodžio 31 d.;

— ne mažiau kaip 45 % Abondance veislės gyvūnų nuo 2016 m. sausio 1 d.“

Siekiant remti ganymo tradiciją ir išsaugoti ryšį su geografine vietove nustatyta, kad vasarą ne mažiau kaip 50 % (bruto masė) pagrindinio karvių pašaro sudaro ganyklų žolė, o žiemą jį daugiausia sudaro šienas, kurio duodama neribotai.

Norint reglamentuoti bendrą pašarų ne iš geografinės vietovės kiekį, kai pašarų trūksta dėl intensyvaus žemės išteklių naudojimo ganant, nustatyta, kad bendra pašarų ne iš geografinės vietovės dalis neturi viršyti 35 % per metus bandoje suvartojamos sausosios medžiagos.

Pernelyg didelis galvijų skaičius ganyklose trukdo karvėms gauti pakankamą pašarų kiekį ir dėl to neatsiskleidžia visas pieno aromatinis potencialas. Todėl ūkio pašarinių kultūrų ploto hektare kaip metinis vidurkis nustatytas 1,4 GV.

Nuostatos, draudžiančios naudoti GMO, leidžia išsaugoti ryšį su vietove ir tradicinius gyvulių šėrimo metodus.

Per metus melžiamas karves privaloma ganyti ne mažiau kaip 150 dienų. Įterptas leidžiamų naudoti pašarų sąrašas ir kai kurių iš jų naudojimo bei dalijimo sąlygos.

Numatyta galimybė apsirūpinti sausaisiais pašarais ne iš geografinės vietovės, tačiau taip pat nustatytas apribojimas: ne daugiau kaip 30 % metinio sausųjų pašarų poreikio (bruto masė); tai dera su anksčiau minėta per metus bandos suvartojamos sausosios medžiagos 35 % riba.

Kad būtų išvengta užteršimo sviesto bakterijomis pavojaus ir kad gyvuliams būtų lengviau atrajoti, „Melžiamiems gyvuliams draudžiama duoti papildų mišinį iš smulkintų pašarų“.

Kad sumažėtų užteršimo pavojus, reglamentuota tradicinė gyvulių girdymo ūkyje pagamintomis išrūgomis praktika: „Leidžiama gyvulius girdyti ūkyje vienu metu pagamintomis išrūgomis. Jos negali būti maišomos su kitomis išrūgomis ir turi būti suvartotos per 24 valandas.“

Kad pagal dydį ir pobūdį būtų reglamentuotas pašarų papildų dalijimas ir palengvintas tikrinimas, įterptas leidžiamų naudoti pašarų papildų sąrašas, o kiekis apribotas iki 1 800 kg vienai melžiamai karvei ir iki 500 kg/GV vienai telyčiai per metus.

Apibrėžtos tręšimo sąlygos, nes, viena vertus, dėl tręšimo organinėmis trąšomis apribojimo sumažinamas trąšų kiekis, taip tausojamas dirvožemis ir išsaugoma įvairi natūrali augmenija, dėl kurios išsaugomas ryšys su vietove; antra vertus, dėl nuostatų, susijusių su ne žemės ūkio kilmės trąšomis, išvengiama užteršimo pavojaus: „Leidžiama naudoti tik šias organines trąšas:

— organines žemės ūkio trąšas, gautas iš kilmės vietos nuorodos Abondance geografinės vietovės: kompostą, mėšlą, srutas ar skystąjį mėšlą (žemės ūkio kilmės) ir sūrio gamybos atliekas;

— ne žemės ūkio kilmės organines trąšas, pvz., nuotėkų dumblą (ar šalutinius produktus), žaliąsias atliekas.

Turi būti atliekama kiekvienos trąšų partijos analizė siekiant aptikti teisės aktuose nurodytus patogenus, sunkiuosius metalus ir organinių junginių liekanas.

Tręšti ūkyje leidžiama, tačiau trąšos turi būti iškart užkasamos, laikantis galiojančių taisyklių, susijusių su tam tikrais ribojimais (laikotarpis, saugomos teritorijos), kiekiu, (…).“

Nustatytos melžimo sąlygos: užtrūkimas tarp dviejų veršiavimųsi – ne trumpesnis kaip 45 dienos, melžiama 2 kartus per 24 val., pertrauka tarp melžimų – ne trumpesnė nei 8 valandos; esant užteršimui stafilokokais, tešmenys prieš melžiant dezinfekuojami. Šios priemonės leidžia išsaugoti praktiką, kai nenukenčia gyvūnų gerovė ir gaunamas geros kokybės pienas, nes jos palankios natūraliai pieno florai.

Siekiant išsaugoti pradines sūrio kokybei svarbias pieno savybes nustatytos pamelžto pieno saugojimo sąlygos ir jo panaudojimo terminai:

— pienas ūkyje saugomas ir brandinamas 4–14 °C temperatūroje,

— gaminant sūrį pieninėje, į dviejų melžimų pieną šliužo fermento įdedama iki kitos dienos vidurdienio po pirmojo melžimo. Jei gamybai pasibaigus pieno katile pieno lieka mažiau nei pusė gamybos bako tūrio, pienas gali likti kitos partijos gamybai. Gaminant sūrį ūkyje, šliužo fermento turi būti įdedama ne vėliau kaip per 14 valandų po pirmojo melžimo.

Siekiant palengvinti tikrinimą, tuo atveju, kai gamybos patalpos yra pieno produktų įmonėje, Abondance gamybai skirtas pienas yra renkamas ir laikomas atskirai nuo kito pieno. Pieno perpilstymo ir laikymo įrenginiai turi būti aiškiai atskirti, o jei pienas vežamas pienovežiu su pertvaromis, pumpavimo sistema turi neleisti pienui susimaišyti.

Siekiant užtikrinti, kad būtų naudojamas žalias pienas, patikslinama, kokie yra draudžiami pieno apdorojimo būdai: terminis pieno apdorojimas aukštesnėje nei 40 °C temperatūroje, baktofugavimas, ultrafiltravimas, mikrofiltravimas ar bet koks tapatus apdorojimas. Be to, Abondance gamybos patalpose draudžiama laikyti bet kokius įrenginius, kuriais galima atlikti minėtą apdorojimą (išskyrus sūrio gamybai naudojamus kaitinimo katilus). Pienas 30–35 °C temperatūroje turi būti šildomas tik vieną kartą ir tik prieš jo fermentavimą šliužo fermentu.

Siekiant neprarasti saugomos kilmės vietos nuorodos Abondance skonių ir aromatų paletės, kurios tikisi produkto žinovai, patikslinama, kad metinė pieninių produkcija negali viršyti 5 mln. kg pieno; ūkiams nustatyta 500 000 kg pieno riba.

Siekiant užtikrinti, kad būtų naudojamas nenugriebtas pienas, draudžiama pridėti grietinėlės ar ją pašalinti.

Nustatyta, kokios mielės turi būti naudojamos – tai padeda išsaugoti biologinę pieninių mikrofloros įvairovę: į žalią nenugriebtą pieną gali būti pridedama pienarūgščių bakterijų iš ankstesnio gaminimo kultūros ar į „bakterijų banką“ įtrauktų komerciškai gaunamų bakterijų.

Naudojant varinius indus, išnaudojama šio metalo savybė tolygiau paskirstyti šilumą aplink katilą ir jame esančioje masėje. Ši ypatybė ypač naudinga gaminant slėgtą kaitintą ar pusiau kaitintą sūrį. Taigi patikslinama, kad gamyba vyksta atvirame vario inde. Tačiau, taikant nukrypti leidžiančią nuostatą, iki 2012 m. gruodžio 7 d.Abondance gaminant naudoti nerūdijančio plieno katilai gali būti naudojami iki 2017 m. rugsėjo 1 d.

Siekiant išvengti nepageidaujamų priedų, sūrio masės ir žievės dažiklius naudoti draudžiama. Be pieno žaliavos, vieninteliai leistini ingredientai, pagalbinės gamybos medžiagos ir priedai yra druska, veršelių šliužo fermentas ir atrinktos bakterijų kultūros. Ką nors daugiau pridėti draudžiama.

Patikslinta, kad varškė turi būti pjaustoma siūliniu, ašmeniniu ar iš eglės medienos pagamintu varškės pjaustytuvu taip, kad grūdo matmuo būtų mažesnis nei 1 cm3 ir kad šią varškę reikia kaitinti palaipsniui. Darbo laikas katile nuo sūtraukos pjaustymo iki sūrio formavimo negali būti trumpesnis nei 40 minučių. Šiomis nuostatomis patikslinama ir išsaugoma sūrio Abondance tradicinės gamybos praktinė patirtis.

Patikslinti sūrio formavimo ir vyniojimo į drobę etapai, nes jie yra labai svarbūs tolesnei produkto savybių raidai, ir ištaisyta ankstesnėje specifikacijoje buvusi su slėgimo laiku susijusi klaida (slėgimo laikas ne mažesnis kaip 7 valandos vietoje maždaug 20 valandų). Be to, tobulėjant metodams, mediena nebėra vienintelė slėgimui tinkanti medžiaga: „Sūris patalpinamas į apskritą formą ir ne mažiau kaip iš dviejų pusių apdengiamas viena ar dviem augalinio pluošto ar sintetinio audinio atraižomis. Taip laikomas ne trumpiau kaip 5 valandas, kad įgautų raukšlėtą formą ir išvaizdą, dėl kurios tampa įmanoma implantuoti specifinę Abondance paviršiaus mikroflorą. Naudojama apskrita 7–8,5 cm aukščio forma. Storio skirtumas tarp centrinės dalies vidinio apskritimo, kuris yra storiausia vieta, ir kraštų, kurie yra ploniausia vieta, negali būti mažesnis kaip 1 cm. Apskritimas pagamintas iš medžio ar sintetinės medžiagos, kuri gali liestis su maistu. Slėgimo laikas turi būti ne mažesnis kaip 7 valandos.“

Minimalus brandinimo laikas pailginamas nuo 90 iki 100 dienų; taip geriau atsiskleidžia organoleptinės sūrio savybės; taip pat apibrėžiami išankstinio brandinimo ir brandinimo etapai, kad būtų patikslinta ir išsaugota sūrio Abondance tradicinės gamybos praktinė patirtis. Tai yra labai daug įtakos Abondance savybėms atsiskleisti turintis etapas: „Minimalus išankstinio brandinimo laikotarpis negali viršyti 10 dienų nuo pagaminimo. Temperatūra išankstinio brandinimo etapu turi būti 7–16 °C. Sūriai brandinami ant neobliuotų eglės lentų, išskyrus tuomet, kai yra vežami. Ne trumpiau kaip 100 dienų po fermentavimo šliužo fermentu sūriai brandinami rūsyje esant 10–13 °C temperatūrai ir ne mažesniam kaip 90 % oro drėgnumui. Brandinama norint gauti mikroorganizmų kultūromis brandintą ir švarią žievę, kuri būtų raukšlėta ir nuo aukso geltonio iki rudos spalvos. Brandinimo metu įmonę keisti leidžiama su sąlyga, kad brandinimo grandinė nebus nutraukta ilgesniam nei 12 val. laikotarpiui. Sūriai įtrinami sūrio mikroorganizmais ar sausa druska naudojant teptuką ar skudurėlį. Kaip dažnai sūriai vartomi ir įtrinami, nustatoma atsižvelgiant į žievės išvaizdą, sūrių amžių ir rūsių ypatumus. Pirmąjį mėnesį įtrinama ir vartoma turi būti ne mažiau kaip 3 kartus per 10 dienų, vėliau – ne mažiau kaip 1 kartą per 10 dienų. Po 100 dienų sūriai gali būti arba supakuojami į pakuotes, kuriose išsaugomos produkto savybės, ir laikomi esant teigiamai žemesnei nei 10 °C temperatūrai, arba laikomi nesupakuoti ant eglės padėklų rūpinantis sūriais taip, kaip nurodyta pirmiau. Tolesnis brandinimas vyksta tomis pačiomis sąlygomis kaip ir pradinis brandinimas.“

Kad būtų išsaugotos Abondance sūrio savybės, patikslinta, kad siekiant apsaugoti žievę, sūriai turi būti pakuojami atskirai. Tačiau, jei sūriai skirti tiekti pjaustymo, pakavimo ar kitai brandinimo įmonei, minėtas reikalavimas jiems gali būti netaikomas, jei vežant sūrius žievė nepažeidžiama.

Kad būtų patikslinta ir išsaugota Abondance sūrio tradicinės gamybos ūkiuose praktinė patirtis, patikslintos konkrečios gamybos sąlygos: „Užrašą „fabrication fermière“ ar „fromage fermier“ arba bet kokį kitą užrašą ant etiketės, nurodantį, kad sūris pagamintas ūkyje, gali naudoti tik ūkiai, atitinkantys šias sąlygas: šliužo fermentu fermentuojama praėjus ne daugiau kaip 14 valandų po anksčiausio melžimo; kiekvienas gamintojas turi bent vieną perdirbimo įmonę; bendras įmonės naudojimas draudžiamas; gamybos proceso metu tam tikri veiksmai turi būti atliekami rankiniu būdu ir negali būti mechanizuoti:

— sūtraukos pjaustymas siūliniu ar iš eglės medienos pagamintu varškės pjaustytuvu;

— sūrio nuvarvinimas ir formavimas, kurie turi būti atliekami taikant vietinę tradicinę nekintančią praktiką. Kiekvienas sūris turi būti nuvarvinamas gamybos bake naudojant medžiagos atraižą ir lazdelę ir patalpinamas tiesiai į formą. Katilo tūris neviršija 1 500 litrų. Taikant nukrypti leidžiančią nuostatą, iki 2012 m. gruodžio 7 d.Abondance gaminant naudoti didesni katilai gali būti naudojami iki 2017 m. rugsėjo 1 d.;

— sūrio apvertimas, kuris atliekamas ne rečiau kaip kartą per pirmą pusvalandį po formavimo ir bent du kartus per vėlesnes dvylika valandų.“

3.4. 8 dalies „Ženklinimo etiketėmis ypatumai“ pakeitimas

Ženklinimo taisyklės buvo papildytos siekiant geriau informuoti vartotojus, įskaitant šiuolaikines platinimo formas: „Nepjaustytų ar pjaustytų sūrių, kurie žymimi kilmės vietos nuoroda Abondance, etiketėse nurodomas kilmės vietos nuorodos pavadinimas, kuris užrašomas raidėmis, kurių dydis sudaro bent du trečdalius didžiausių ant etiketės esančių raidžių, ir Europos Sąjungos SKVN simbolis.

Ant vienos visų parduodamų šviežių pjaustomų sūrių pusės turi būti etiketė ar vyniojamasis popierius.“

3.5. 9 dalies „Nacionaliniai reikalavimai“ pakeitimas

Pridėta lentelė, kurioje nurodyti tikrintini specifikacijos dalykai.

3.6. Kiti pakeitimai. Pakavimas

Siekiant prisitaikyti prie prekybos supakuotu sūriu, apibrėžiamas supakuoto sūrio gabalų pateikimas: „Jei sūris parduodamas supakuotas, jo gabalai būtinai turi būti su trejais paviršiais su žieve, tačiau nuo jos galima nuvalyti sūrio mikroorganizmus.“ Dėl to vartotojui lengviau produktą identifikuoti, nes žievės išvaizda yra svarbus elementas; kartu palengvinami parduodamų produktų patikrinimai vietoje.

Be to, kadangi Abondance vis dažniau vartojamas kaip sudedamoji kulinarinių produktų dalis, patikslinama, kad sūrio gabalai, skirti perdirbimo pramonei, gali būti pakuojami be žievių.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„ABONDANCE“

EB Nr. FR-PDO-0117–01088–7.12.2012

SGN ( ) SKVN ( X )

1. Pavadinimas

Abondance

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

Abondance yra slėgtas, pusiau kaitintas sūris, gaminamas iš žalio nenugriebto pieno, į kurį įdėta šliužo fermento. Minimalus brandinimo laikotarpis yra 100 dienų.

Sūris yra plokščio cilindro formos, jo aukštis – 7–8 cm, šonai įgaubti, sūrio svoris – 6–12 kg.

Jo žievė yra brandinta mikroorganizmų kultūromis, raukšlėta, nuo aukso geltonio iki rudos spalvos. Minkštimas yra lankstus, tirpstantis burnoje, neelastingas, jo spalva – nuo dramblio kaulo iki gelsvos. Sūrio minkštime paprastai būna nedidelės, taisyklingos ir tolygiai pasiskirsčiusios skylutės. Gali būti keli ploni įtrūkimai.

100 g visiškai išdžiūvusio sūrio būna ne mažiau kaip 48 g riebalų, o sausųjų medžiagų – ne mažiau kaip 58 g.

3.3. Žaliavos (taikoma tik perdirbtiems produktams)

Sūrių gamybai naudojamas pienas gaunamas tik iš šių veislių karvių: Abondance, Tarentaise ar Montbéliarde.

Iki 2012 m. gruodžio 7 d. visos gyvulių bandos, kurioms taikomas kilmės vietos nuorodos Abondance pripažinimo sertifikatas, yra sudarytos iš:

— ne mažiau kaip 35 % Abondance veislės gyvūnų iki 2015 m. gruodžio 31 d.;

— ne mažiau kaip 45 % Abondance veislės gyvūnų nuo 2016 m. sausio 1 d.

Jei šios nuostatos nesilaikoma, kiekvieno pieno gamintojo bandoje nuo 2016 m. sausio 1 d. turi būti ne mažiau kaip 45 % Abondance veislės gyvūnų.

Nuo 2012 m. gruodžio 7 d. kiekvieno kilmės vietos nuorodos Abondance pripažinimo sertifikatą pasirašiusiojo pieno gamintojo banda yra sudaryta iš:

— ne mažiau kaip 35 % Abondance veislės gyvūnų iki 2015 m. gruodžio 31 d.;

— ne mažiau kaip 45 % Abondance veislės gyvūnų nuo 2016 m. sausio 1 d.

3.4. Pašarai (taikoma tik gyvūniniams produktams)

Siekiant užtikrinti ryšį su vietove, gyvuliai turi būti šeriami daugiausia pašarais iš geografinės vietovės. Vasarą ne mažiau kaip 50 % (bruto masė) pagrindinio karvių pašaro sudaro ganyklų žolė, o žiemą jį daugiausia sudaro šienas, kurio duodama neribotai.

Pašarų ne iš geografinės vietovės dalis neturi viršyti 35 % per metus bandoje suvartojamos sausosios medžiagos.

Vasarą melžiamos karvės ganomos ne mažiau kaip 150 dienų iš eilės arba ne.

Apsirūpinti sausaisiais pašarais ne iš geografinės vietovės galima tik papildant vietinius išteklius; tokie pašarai negali viršyti 30 % metinių sausųjų pašarų, reikalingų ūkio bandai (bruto masė).

Papildant pagrindinį racioną, pašarų papildų dalijimas apribotas iki 1 800 kg (bruto masė) vienai melžiamai karvei per metus ir iki 500 kg/GV vienai telyčiai per metus. Sudarytas leidžiamų naudoti paprastų ar kompleksinių pašarų papildų sąrašas.

Draudžiama karves šerti silosu, fermentuotais, aptrauktais plastiko plėvele pašarais ir pašarais, kurie gali turėti neigiamo poveikio pieno arba sūrio kvapui ar skoniui arba kurie kelia užkrėtimo bakterijomis pavojų.

Visuose pieno, skirto perdirbti į SKVN Abondance, gamintojų ūkių sklypuose draudžiama sėti transgenetines kultūras. Toks draudimas taikomas bet kokiai augalų rūšiai, galinčiai patekti į ūkio pašarus, ir bet kokiai kultūrai, galinčiai užteršti tokius augalus.

3.5. Specialūs gamybos veiksmai, atliktini nustatytoje geografinėje vietovėje

Pienas turi būti gaunamas, o sūriai gaminami ir brandinami nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

Siekiant apsaugoti sūrių žievės mikroorganizmus sūriai turi būti pakuojami atskirai. Tačiau jei sūriai skirti tiekti pjaustymo, pakavimo ar kitai brandinimo įmonei, minėtas reikalavimas jiems gali būti netaikomas, jei vežant sūrius žievė nepažeidžiama.

Jei sūris parduodamas supakuotas, jo gabalai būtinai turi būti su trejais paviršiais su žieve, tačiau nuo jos galima nuvalyti sūrio mikroorganizmus.

Sūrio gabalai, skirti perdirbimo pramonei, gali būti pakuojami be žievių.

3.7. Specialios ženklinimo etiketėmis taisyklės

Nepjaustytų ar pjaustytų sūrių, kurie žymimi kilmės vietos nuoroda Abondance, etiketėse nurodomas kilmės vietos nuorodos pavadinimas, kuris užrašomas raidėmis, kurių dydis sudaro bent du trečdalius didžiausių ant etiketės esančių raidžių, ir Europos Sąjungos SKVN simbolis.

Bent ant vienos visų parduodamų pjaustytų sūrių pusės turi būti etiketė ar vyniojamasis popierius.

Kiekviena prekybai skirta Abondance galva pažymima specialia identifikavimo plokštele; taip užtikrinama sūrio identifikacija. Ji tvirtinama ant sūrio šono sūrį slegiant.

Ant šios identifikavimo plokštelės, kuri yra raudonos spalvos ir kvadratinės formos, sūrių, gamintų pieninėse, atveju ir žalios spalvos elipsės formos sūrių, gamintų ūkiuose, atveju turi būti pateikta bent ši informacija:

— identifikacinis gamybos įmonės kodas;

— žodis fermier, jei sūris pagamintas ūkyje.

Pagaminimo diena ir mėnuo kazeino skaičiais arba raidėmis ar naudojant maistinius dažus nurodomi ant šono, šalia identifikavimo plokštelės.

4. Glaustas geografinės vietovės apibūdinimas

Abondance, Alex, Allèves, Allonzier-la-Caille, Amancy, Andilly, Annecy-le-Vieux, Arâches-la-Frasse, Arbusigny, Arenthon, Armoy, Aviernoz, Ayse, (La) Balme-de-Thuy, (La) Baume, Beaumont, Bellevaux, Bernex, (Le) Biot, Bluffy, Boëge, Bogève, Bonnevaux, Bonneville, (Le) Bouchet, Brenthonne, Brizon, Burdignin, Cercier, Cernex, Cervens, Chainaz-les-Frasses, Chamonix-Mont-Blanc, Champanges, (La) Chapelle-d’Abondance, (La) Chapelle-Rambaud, (La) Chapelle-Saint-Maurice, Charvonnex, Châtel, Châtillon-sur-Cluses, Chevaline, Chevenoz, Choisy, (Les) Clefs, (La) Clusaz, Cluses, Collonges-sous-Salève, Combloux, Cons-Sainte-Colombe, Contamine-sur-Arve, (Les) Contamines-Montjoie, Copponex, Cordon, Cornier, (La) Côte-d’Arbroz, Cruseilles, Cusy, Cuvat, Demi-Quartier, Dingy-Saint-Clair, Domancy, Doussard, Duingt, Entremont, Entrevernes, Essert-Romand, Etaux, Évires, Faucigny, Faverges, Fessy, Féternes, Fillinges, (La) Forclaz, (Les) Gets, Giez, (Le) Grand-Bornand, Groisy, Gruffy, Habère-Lullin, Habère-Poche, Héry-sur-Alby, (Les) Houches, Larringes, Lathuile, Leschaux, Lucinges, Lugrin, Lullin, Lyaud, Magland, Manigod, Marcellaz, Marignier, Marlens, Marnaz, Megève, Mégevette, Meillerie, Menthon-Saint-Bernard, Menthonnex-en-Bornes, Mieussy, Mont-Saxonnex, Montmin, Montriond, Morillon, Morzine, (La) Muraz, Mûres, Nancy-sur-Cluses, Nâves-Parmelan, Novel, (Les) Ollières, Onnion, Orcier, Passy, Peillonnex, Pers-Jussy, (Le) Petit-Bornand-les-Glières, Praz-sur-Arly, Présilly, Quintal, (Le) Reposoir, Reyvroz, (La) Rivière-Enverse, (La) Roche-sur-Foron, Saint-André-de-Boëge, Saint-Blaise, Saint-Eustache, Saint-Ferréol, Saint-Gervais-les-Bains, Saint-Gingolph, Saint-Jean-d’Aulps, Saint-Jean-de-Sixt, Saint-Jean-de-Tholome, Saint-Jeoire, Saint-Jorioz, Saint-Laurent, Saint-Martin-Bellevue, Saint-Paul-en-Chablais, Saint-Pierre-en-Faucigny, Saint-Sigismond, Saint-Sixt, Sallanches, Samoëns, (Le) Sappey, Saxel, Scionzier, Serraval, Servoz, Sévrier, Seythenex, Seytroux, Sixt-Fer-à-Cheval, Talloires, Taninges, Thollon-les-Mémises, Thônes, Thorens-Glières, Thyez, (La) Tour, Vacheresse, Vailly, Vallorcine, Verchaix, (La) Vernaz, Vers, Veyrier-du-Lac, Villard, (Les) Villards-sur-Thônes, Villaz, Ville-en-Sallaz, Villy-le-Bouveret, Villy-le-Pelloux, Vinzier, Viuz-en-Sallaz, Viuz-la-Chiésaz, Vougy, Vovray-en-Bornes.

5. Ryšys su geografine vietove

5.1. Geografinės vietovės ypatumai

Gamtiniai veiksniai

Geografinė Abondance vietovė buvo nustatyta pagal sūrio kilmės vietą: Abondanso kraštas (įskaitant Abondanso slėnį), priklausantis Šablė, Aukštutinės Savojos departamento šiaurės rytų daliai, esančiai tarp Ženevos ežero ir Žifro slėnio. Dėl savo geografinės padėties ir topografijos, Ženevos ežero artumo ir didelio miškingumo ši geografinė vietovė pasižymi ypatingomis klimato sąlygomis.

Geologinės dirvožemio, daugiausia priešalpinio ar poalpinio ir šiaurinių Alpių kalkakmenio masyvų, kur Alpių terasos yra menkai išvystytos, savybės kartu su specifiniu klimatu (daug kritulių vasarą) ir smarkiais temperatūros skirtumais lėmė kalvoto kraštovaizdžio ir kalnų ganyklų su labai turtinga flora susiformavimą.

Žmogiškieji veiksniai

Šiomis sunkiomis gyvenimo sąlygomis tinkamiausias erdvės panaudojimas buvo melžiamų karvių auginimas. Šiam auginimui nuo seno būdinga tai, kad naudojamos tam tikros veislės, ir tam tikras kalnų ganyklų tvarkymas.

Augintojų auginamų Abondance, Tarentaise ir Montbéliarde veislių galvijai yra ypač prisitaikę prie gamtinės aplinkos. Todėl Abondance (veislės pavadinimas kilo nuo slėnio pavadinimo) veislės karvės, įpratusios prie sudėtingų klimato ir kraštovaizdžio sąlygų, yra ypač atsparios ir tvirtos; jos gali būti auginamos mėsai ir pienui (dažniau auginamos pienui). Jų pienas ypač tinka sūrio gamybai. Istoriškai su šiuo sūriu siejamai veislei augintojai skiria ypač daug dėmesio; jie pageidavo išlaikyti ir įtvirtinti geografinėje vietovėje, tokiu būdu padidindami jos indėlį į sūrio gamybą.

Abondance šiame regione gaminamas jau keletą šimtmečių. Šio sūrio gamybą nuo XIII a. rėmė Abondance vienuolyno vienuoliai ir jie ypač skatino ganykloms reikalingos žemės įdirbimą. Dar ir šiandien melžiamų karvių pašarą daugiausia sudaro ganyklų ar kalnų ganyklų ištekliai. Kalnų ganyklos naudojamos pagal sistemą „montagne individuelle“ (privačių kalnų), kai šeimos bandas gano ne kartu, o atskirai. Toks tvarkymas būdingas šio regiono kalnų ganykloms ir yra istoriškai susijęs su sūrio gamyba ūkyje.

Šiandien didelė Abondance sūrių dalis vis dar gaminama ūkiuose, tačiau sūrio gaminimo taisyklės buvo taip pat perkeltos į pienines, kartu išsaugant tradicinę patirtį – žalio pieno naudojimą ir pusiau kaitinto minkštimo gamybos technologiją.

5.2. Produkto ypatumai

Abondance yra slėgtas, pusiau kaitintas, tik iš žalio nenugriebto karvės pieno gaminamas ir ilgai brandinamas sūris.

Iš kitų slėgtų kaitintų sūrių Abondance išsiskiria mažesniu dydžiu, įgaubtais šonais, minkšta tekstūra, turtinga aromatų palete ir karstelėjusiu skoniu.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Prie vietos sąlygų prisitaikiusios melžiamos karvės turi galimybę misti turtinga geografinės vietovės augmenija. Abondance sūrio aromatai atsiranda dėl ganyklų pievų augmenijos. Sūrio gamintojai prisideda prie šio fenomeno naudodami žalią nenugriebtą pieną, kuris nėra niekaip apdorojamas, kad nebūtų paveikta jame esanti flora.

Abondance yra slėgtas pusiau kaitintas sūris. Naudojant slėgto pusiau kaitinto sūrio gamybos technologiją gaunami sūriai, kurie yra minkštesni už slėgtus kaitintus sūrius. Dėl tokio minkštumo naudojama [formavimo] forma, kuri lemia specifinę sūrio formą, dėl kurios iš kalnų ganyklų į slėnius vežamas sūris geriau išsilaiko.

Sūris, palyginti su kitais, pavyzdžiui, slėgtais kaitintais sūriais, yra nedidelis; tai tiesiogiai susiję su šeimų laikomų gyvulių bandų ganymu kalnų ganyklose ypatumais ir tradiciškai ūkyje atliekamu perdirbimu.

Tokia gamyba prisidedama prie vietos ekonomikos pusiausvyros, o kilmės vietos nuorodos pripažinimas leido išsaugoti šio regiono tradicinę žemės ūkio veiklą.

Nuoroda į paskelbtą specifikaciją

[Reglamento (EB) Nr. 510/2006 (4) 5 straipsnio 7 dalis]

https://www.inao.gouv.fr/fichier/CdCAbondance.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Pakeistas Reglamentu (ES) Nr. 1151/2012.

(4) Žr. 3 išnašą.